Salme jõgi

Salme jõgi (ka Salme kanal) on vooluveekogu Saare maakonnas Saaremaa lõunarannikul. Jõgi eraldab Sõrve poolsaart ülejäänud Saaremaa saarest ning ühendab Ariste lahte  poolsaarest läänes Suure katlaga idas. Salme jõgi võib voolata mõlemas suunas.Margus Muld, Salme kanal eraldab taas Sõrvet Saaremaast, ERR, 9. mai 2009.

 Ajalugu 
Viikingiajal oli Salme jõe kohal laevatatav salm ehk mereväin, mis eraldas tollast Sõrve saart Saaremaa saarest. Isegi mitmelt 18. sajandi kaardilt on veel näha, kuidas Sõrve saar oli Saaremaast veealaga eraldatud, kuid viimaste aastatuhandete jooksul toimunud pideva maakerke tagajärjel asub kunagise Salme mereväina põhi praeguseks kuival maal. 

Vahepeal kohati kinni aetud ja kinni kasvanud Salme kanalis taastati 9. mail 2009 veevool kogu selle ulatuses Suure katla lahest idas kuni mereni Saaremaa läänerannikul.

Salme jõe läänepoolset osa, mis suubub Ariste lahte, on nimetatud ka Sooba jõeks. Enne 2009. aastat, kui Salme jõe ida- ja lääneosa vahel puudus ajutiselt läbivool, oli Sooba jõgi keskkonnaregistris kirjas eraldi jõena. Sooba jõe registrisse kuulunud osa pikkus oli 2,7 km ja selle lähe arvati Üüdibe külla.Milliste vooluveekogude nimed muutuvad ja miks? Eesti Päevaleht, 2. detsember 2013.

2008. ja 2010. aastal leiti Salme alevikus jõe praeguse põhjakalda lähedalt Salme laevmatused: kahe eelviikingiaegse (umbes 750 pKr) neediridadena säilinud laeva ja 41 sõjamehe maised jäänused. Tegemist on vanimate Eestis leitud laevadega.Salmel leitud viikingilaevadel võisid olla hoopis saadikud Postimees, 7. oktoober 2014 (vaadatud 24.07.2020)

 Rahvapärimus 
Salme jõgi tekkinud sellest, kui Vanapagan tahtnud Sõrvemaad Saaremaast lahutada, et siis Sõrvemaa koos sõrulastega merepõhja uputada. Aga sõrulased saanud Vanapagana kurjast nõust aru ja rutanud Suurt Tõllu appi kutsuma. Tõll leidnud Vanapagana ja lasknud Linnuse talust talle mesilased kallale. Vanapagan ehmunud ja läinud minema.

 Viited  

 Välislingid 


Kategooria:Saaremaa valla veekogud
Kategooria:Saare maakonna jõed